钦定古今图书集成/明伦汇编/氏族典/第088卷 > 卢钧
## 钦定古今图书集成/明伦汇编/氏族典/第088卷 > 卢钧

按《唐书卢钧传》，“钧字子和，系出范阳，徙京兆蓝田。举
进士中第，以拔萃补秘书正字。从李绛为山南府推
官，调长安尉。又从裴度为太原观察支使，迁监察御
史。争宋申锡狱知名。进吏部郎中，出为常州刺史，迁
给事中，拜华州刺史，擢岭南节度使。专以清静治，南
方服其德，不惩而化。以户部侍郎召判户部。会昌中”，
汉水害襄阳，拜钧山南东道节度使，筑堤六千步，以
障汉暴。王师伐刘稹，武宗以钧宽厚能得众，诏兼节
度昭义军。会稹死，敕进检校兵部尚书，专领昭义镇
将。白惟信保潞城未下，钧次高平，惟信献款，钧即拜
检校尚书左仆射。宣宗即位，改吏部尚书。会刘约暴
死，家僮五百，无所仰衣食，思乱，乃授钧宣武节度使，
人情妥然。召入，复为吏部尚书，迁检校司空、太子少
师，封范阳郡公，节度河东。大中九年，召为左仆射。令
狐绹恶之，罢仆射，以检校司空守太子太师。举朝咎
绹为媢贤。绹闻，言于帝，即以钧同中书门下平章事，
为山南西道节度使。俄检校司徒，为东都留守。懿宗
初，复节度宣武，辞不拜。以太保致仕。卒。赠太傅。谥曰
“元。”